  Виталий Пронин Эгра Шутэтскон но кайгырон Шутэтскон нуналъёс куспын Эгра ёросысь сюресъёс вылын 18 шуккиськон учыр вал, 2 мунчо ӝуаз.Со дыр ӵоже 1 мурт быриз, 5-ез сӧсырмиз. 7-тӥ январе 10 часэ ӝытазе Чутыр черкогуртын адямиез лёгазы. Со интыяз ик быриз, нош водитель, вӧсь луыны шедем муртлы нырысетӥ юрттэт сётэм интые, пегӟиз. Тая уголовной уж ӝутэмын, пегӟем водителез утчан мынэ. Ёросысь инспектор Александр Рылов тодэ вайытӥз: дӥсь борды одно ик пиштӥсь арбери бырттоно, со адямилэсь улонзэ  утьыны быгатоз.Кизнер Нуналлы быдэ -  Тол бабай Кизнер черкогуртысь шаертодонъя музейын 5-тӥ арзэ ини Выль ар котырын кузёясько Тол бабай но Лымы ныл.Нылпиос соосын но удмурт выжыкылъёсысь геройёсын ӵош шулдыръясько, чеберъям кыз котыртӥ бергало. Кылбур чуръёсты чебер лыдӟись но шулдыр кырӟась нылпиос понна тол кузёос саламъёс но кузьымъёс дасяло. Нылпиос ужрадъёсысь шумпотыса доразы берто, Выль арез пумитаса, выль кужым басьто.- Кык арня куспын дорамы 500 адями вуылӥз, - вера музеен кивалтӥсь Вера Савельева. - Малпаськом, ар ӵоже музон ужрадъёсмы но тазьы ик капчиен но пайдалыко ортчылозы.Можга Коньки вылын егитъёс Ёросысь егитъёс хоккеен шудонъя вожвылъяськонэ пыриськизы.Гурт хозяйствоосын ужась егитъёс пӧлын арлы быдэ хоккеен шудонъя ӵошатскон ортче. Таяз учыре коньдонэн юрттӥз но ӵошатскон ортчытӥз «Луч» хозяйство. Вожвылъяськонэ люкаськизы 4 муниципал кылдытэтъёсысь командаос. Вормисе потӥзы Пазял, Горняк но Нынек командаос. Ӝоже ӧз усьы 4-тӥ интые кылем Вылын Юри команда но. Ваньмызлы коньдон кузьым сётэмын вал.Пичи Пурга Дыр эктэ Пургалан Пичи Пурга ёрос библиотекаын  Анастасия Шумиловалэн «Дыр-эктон» кылбур бичетэныз тодматскон ортчиз.Отчы школаын дышетскись нылпиос, егитъёс, библиотекарьёс но дышетӥсьёс пыриськизы. Настя ачиз но ужрадэ вуылӥз. Со дышетске Эстониысь Тарту университетысь филология факультетын.Баграш-Бигра шор ёзо школаысь удмурт кыллы но литературалы дышетӥсь Нина Ботникова Шумиловалэн гожъямезлы ӟеч дунъет сётӥз. Кылбуръёс пумысен шунытэсь малпанъёссэс веразы музон лыдӟисьёс но. Соос борды итӥськизы «Удмурт Кенеш» огазеяськонлэн Пичи Пурга ёросысь ёзэныз кивалтӥсь Василий Москвин но Настялэн анаез, Пичи Пурга ёрос библиотекаен кивалтӥсь Людмила Шумилова.Шаркан Оладушка - чемпион Шаркан ёросысь пудо утисьёс кылем арын 11 толэзь куспын 37 сюрс 665 тонна йӧл кыскизы.Кылем арын ёросысь хозяйствоосын 1 сюрс 292 пудолы 8 гид пуктэмын, 1 гид тупатъямын. Ар ӵоже котькинлэсь трос йӧл кыскизы Собинлэн хозяйствояз - котькуд скаллэсь 7 сюрс килограмм. Со сьӧры уйисько «Восход» (6 сюрс килограммлэсь ятыр), «Ошмес», «Луч» но «Нива» эштосъёс (таосаз быдэн 5 сюрс килограмм пала).Ёросын 7 сюрс 347 кысконо скалъёс лыдъясько. Рекорд пуктӥз «Кипун» хозяйствоысь Оладушка скал. Немец выжыысь пудолы туэ 5 арес тырмиз. Аслэсьтыз котырес лыдпуссэ пумитаз, ар ӵоже 15 сюрс килограмм йӧл сётыса.Кез Йӧвылэсултон Ёросын улӥсьёс Йӧвылэсултон нуналлы дасясько.Отец Сергий верамъя, Кезысь черкын уй служба ортчоз. Отысь вӧсям ву басьтыны луоз. Черке, пе, ӵемгес ветло арлыдоос но пичи нылпиосын семьяос, нош егитъёс люкмесын пыласько. Ортчем аръёсы сямен ик, Чепца черкогуртысь но Коркаяг гуртысь шуръёсын пыласькон интыос луозы. Усьтэм люкмесъёс дорын югдурез чаклалозы спасательёс но эмъясьёс. Отец Сергий ватсаз на: люкмесын пыласькыны яра таза но сазь адямиослы гинэ, нош кинлэн тазалыкез ляб, дорын кранысь вуэн но пыласькыны яралоз.Балезино Шунтӥськизы шудыса Балезиноын радъямын вал мугорез кыдатонъя декада.Спортэн эшъяськись семьяос понна 4-тӥ январе «Тол шудонъёс» вожвылъяськон ортчиз. Мумы-бубыос но пиналъёс куасэн бызьылӥзы, тюбинген нискылазы. Вормисе потӥз Каменной Заделье черкогуртысь Корепановъёслэн семьязы. Ужрад йылпумъяськиз ческыт ӝук сиёнэн.Волейболэз, хоккеез, баскетболэз, ӝӧк выл теннисэз яратӥсьёс но тэк ӧз улэ. Та амалъёсъя ӵошатсконъёс 2-3 нуналъёсын кыстӥськизы. Вань вормисьёс синпель кузьымъёсын пусъемын.Яр Ымусьтон ӵошатсконъёс Ёросысь куасэн бызьылыны яратӥсьёс пӧлын Ымусьтонлы сӥзем ӵошатскон ортчиз.Пиналъёс пӧлын вормисе потӥзы Софья Суворова, Дарья Подчезерцева, Максим Гаврилов, Илья Данилов. Арлыдо спортсменъёс пӧлын висъяськизы Юлия Рудина, Галина Семакина, Татьяна Веретенникова, Вячеслав Ельцов, Сергей Колегов, Леонид Васильев. Ёрос центрын улӥсьёс сяна, ӵошатсконэ пыриськизы Биграгурт, Пудэм, Бадӟымгурт муниципал кылдытэтъёсысь спортэз яратӥсьёс. Спортсменъёс понна висисьёс но трос гинэ люкаськемын вал. Вань люкаськемъёсты пӧсь чаен куноятӥзы.Дасязы Валентина Кутузова Любовь Тихонова Теги: ёросъёс  